Pia Kjærsgaard (DF), 1998-01-21:
Jeg vil starte med at sige tak til Enhedslisten, som for mig at høre var det eneste parti, som på nuværende tidspunkt kunne støtte Dansk Folkepartis beslutningsforslag.
Jeg vil selvfølgelig godt komme med nogle bemærkninger til ordførerne.
Jeg synes, det er forkert at sige, at det er at sygeliggøre en gruppe.
Nu har vi på et tidligere tidspunkt her i dag diskuteret forebyggelse, og dette er for mig mere forebyggelse end sygeliggørelse af en gruppe mennesker.
Det er skidt at få influenza, når man har nået en vis alder, uanset om den kan være så farlig, at man ender med at dø af den, eller om man går og har det rigtig dårligt, når man får influenzaen.
Jeg synes, det er en dårlig undskyldning, som mange ordførere er kommet med - faktisk stort set alle, der har været imod det her forslag - at sige: Man kan få vaccinationen, og er man i den gruppe, hvor den kommer til at koste 250 kr. i snit, som er et stort beløb på et pensionistbudget, kan man søge om at få tilskud.
Jo, men det er jo det, der er så umyndiggørende, og det, der er så dårligt.
Det er det, som Dansk Folkeparti godt vil modvirke med det her, så den bliver et tilbud først og fremmest, et tilbud om en vederlagsfri influenzavaccination.
Sundhedsministeren var inde på, at det ville koste fra 100 til 150 mio. kr. årlig.
Jeg ved ikke, om det vil komme til at koste så mange penge, men under alle omstændigheder er det jo kun, hvis samtlige pensionister skulle benytte sig af det.
Det er der vel næppe nogen, der tror vil være tilfældet, men uanset om det ville være tilfældet, så tror jeg faktisk, at mange af de penge ville være sparet ind igen på mange andre følgesygdomme, der kommer, når man i en vis alder får en influenza.
Der kunne komme besparelser på lægebesøg og hospitalsvæsenet, og det er selvfølgelig det, som Dansk Folkeparti klart har taget med i overvejelserne om det her forslag.
Jeg synes, vi fra Folketingets side pålægger kommunerne mange udgifter, og derfor synes jeg, det er et lille godt forslag med et udgiftsniveau, som er til at overskue, og som folketingspolitikerne burde kunne tilslutte sig.
Jeg er ked af, at det ikke sker, for under alle omstændigheder kan jeg da konstatere, at der ikke vil være et flertal for det ved den sidste behandling.
O.k., det er forsøgt igen, og det er selvfølgelig forsøgt fra Dansk Folkepartis side, efter at Praktiserende Lægers Organisation nu også er kommet med en melding om det. Det er for os ligegyldigt, hvem det er, der udfører vaccinationen, om det er læger, sygeplejersker, eller hvem det er.
Det, der er hovedsagen, er, at tilbudet stadig væk gælder de ældre mennesker.
Så kunne jeg ikke lade være med at undre mig lidt over Venstres ordfører, der harcelerede over, at der i dette beslutningsforslag ikke også var anvist besparelser.
Altså ærlig talt!
Jeg skal huske det alle de mange gange, Venstre kommer med nogle udgiftskrævende forslag og stemmer for udgiftskrævende forslag, som regeringen eller andre fremsætter, og som får Venstres støtte, at Venstre lige skal huske på, at der sandelig skal være oplistet kompenserende besparelser i forslaget.
Så må jeg så sige til sidst, at jeg håber, der er flere kommuner end Københavns Kommune, som vil gå ind i det her.
Jeg ved, at Esbjerg Kommune har gjort det på foranledning af Dansk Folkeparti.
Det er Dansk Folkeparti, der har bragt det op i byrådet, og nu er det gennemført.
Det er fornuftigt, at det sker på den måde, men jeg er bare lidt trist over, at det er kommunerne, der kommer til at stå for denne udgift.
Det burde, synes jeg, med det, der ligger i det, med de gode intentioner, der er, med den trods alt meget begrænsede udgift, det er, og med de gode formål, der er i det, være en folketingsbeslutning, så det var noget, der blev tilbudt og betalt fra vores side.